U-I-269/06
Natisni
Opravilna št.:
U-I-269/06
Datum odločitve:
14. 2. 2008
ECLI:
ECLI:SI:USRS:2008:U.I.269.06
Akt:
Zakon o varnosti cestnega prometa (Uradni list RS, št. 133/06) (ZVCP), 3. odst. 195. čl.
Izrek:
Zahteva za oceno ustavnosti tretjega odstavka 195. člena Zakona o varnosti cestnega prometa (Uradni list RS, št. 133/06) se zavrže.
Evidenčni stavek:
Ker predlagatelj ni izkazal, da so zaradi izpodbijane določbe Zakona o varnosti cestnega prometa ogrožene pravice občine kot lokalne skupnosti, ni izpolnjen pogoj za začetek postopka in je zato Ustavno sodišče njegovo zahtevo zavrglo.
Geslo:
1.2.1.6 - Ustavno sodstvo - Vrste vlog - Vloga državnega in drugega organa - Organ lokalne samouprave.
1.5.51.1.1.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje zahteve - Neupravičeni predlagatelj.
Pravna podlaga:
Člen 25.1, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Občinski svet Občine Lovrenc na Pohorju, Lovrenc na Pohorju
Datum vloge:
25. 4. 2006
Vrsta odločitve:
sklep
Vrsta rešitve:
zavrženje
Dokument:
US27987
Dokument v PDF obliki:
U-I-269-06.pdf
107 KB
Prenesite datoteko
U-I-269/06-4
14. 2. 2008
SKLEP
Ustavno sodišče je v postopku za oceno ustavnosti, začetem z zahtevo Občinskega sveta Občine Lovrenc na Pohorju, ki ga zastopa župan Franc Ladinek, na seji 14. februarja 2008
sklenilo:
Zahteva za oceno ustavnosti tretjega odstavka 195. člena Zakona o varnosti cestnega prometa (Uradni list RS, št. 133/06) se zavrže.
Obrazložitev
1. Predlagatelj navaja, da izpodbija tretji odstavek 2. člena Zakona o spremembah in dopolnitvah Zakona o varnosti cestnega prometa (Uradni list RS, št. 108/05 – v nadaljevanju ZVCP-1C), ki določa, kako je oblikovana registrska tablica. Navaja, da ta določba občane Občine Selnica ob Dravi in občane Občine Lovrenc na Pohorju zaradi tega, ker morajo imeti na registrskih tablicah grb sosednje Občine Ruše, kjer je upravna enota, postavlja v neenakopraven položaj v primerjavi z občani Občine Ruše, ki imajo na registrskih tablicah svoj grb. Zatrjujejo neskladje izpodbijane določbe s členi 14, 15 in 153 Ustave.
2. Predlagatelj zmotno navaja, da je izpodbijana ureditev vsebovana v tretjem odstavku 2. člena ZVCP-1C. Iz vsebine in navedb v zahtevi nedvomno izhaja, da predlagatelj izpodbija del drugega odstavka 2. člena ZVCP-1C, ki določa nov tretji odstavek 195. člena ZVCP-1. Zato je Ustavno sodišče štelo, da predlagatelj izpodbija tretji odstavek 195. člena ZVCP-1.
3. Deveta alineja prvega odstavka 23.a člena Zakona o Ustavnem sodišču (Uradni list RS, št. 64/07 – ur. p. b. – v nadaljevanju ZUstS) določa, da predstavniški organi lokalnih skupnosti lahko vložijo zahtevo, če predpis posega v ustavni položaj ali v ustavne pravice samoupravne lokalne skupnosti. Na podlagi navedene določbe mora predlagatelj takšen poseg izkazati. Če navedeni procesni pogoj ni izpolnjen, Ustavno sodišče ne more nadaljevati postopka za oceno ustavnosti, temveč mora zahtevo na podlagi prvega odstavka 25. člena ZUstS zavreči.
4. Tretji odstavek 195. člena ZVCP-1 določa, da sta na registrski tablici oznaka registrskega območja, kjer je bilo vozilo registrirano in grb občine, v kateri je sedež upravne enote, na območju katere so bile izdane registrske tablice. Na podlagi predhodnega naročila lastnika vozila se registrska tablica lahko izda z oznako registrskega območja in grbom občine, v kateri je sedež upravne enote, kjer ima lastnik vozila sedež oziroma stalno ali začasno prebivališče. Citirana določba ni povezana z izvrševanjem lokalne samouprave, temveč gre za urejanje področja (registracija vozil), ki je v pristojnosti države. Predlagatelj v svoji zahtevi ne utemeljuje, da je zaradi izpodbijane določbe ogroženo funkcioniranje občine kot lokalne skupnosti oziroma da se z izpodbijano določbo posega v ustavni položaj in pravice občine. Ker torej ni izkazal, da so zaradi izpodbijane določbe ZVCP-1 ogrožene pravice občine kot lokalne skupnosti, ni izpolnjen procesni pogoj za začetek postopka in je zato Ustavno sodišče njegovo zahtevo zavrglo.
5. Ustavno sodišče je sprejelo ta sklep na podlagi prvega odstavka 25. člena ZUstS v sestavi: predsednik Jože Tratnik ter sodnica in sodniki dr. Janez Čebulj, dr. Zvonko Fišer, mag. Miroslav Mozetič, dr. Ciril Ribičič in dr. Mirjam Škrk. Sklep je sprejelo s petimi glasovi proti enemu. Proti je glasoval sodnik Ribičič.
Jože Tratnik
Predsednik